# Dôvodová správa

# Osobitná časť

**Čl. I**

## K bodu 1

Do predmetu návrhu nariadenia vlády sa ku karcinogénnym faktorom a mutagénnym faktorom dopĺňajú reprodukčne toxické faktory.

## K bodu 2

Aktualizuje sa znenie právnych predpisov uvedených v poznámke pod čiarou.

## K bodu 3

Z prílohy č. 1 k nariadeniu vlády Slovenskej republiky č. 355/2006 Z. z. je vypustených dvanásť chemických látok s reprodukčne toxickými účinkami na zdravie ľudí. Príloha č. 1 v tabuľke č. 1 obsahuje 283 chemických látok s toxickým účinkom, pre ktoré sú určené NPEL.

V návrhu nariadenia vlády sa rovnako ako v návrhu nariadenia vlády Slovenskej republiky o ochrane zdravia zamestnancov pred rizikami súvisiacimi s expozíciou karcinogénnym faktorom, mutagénnym faktorom alebo reprodukčne toxickým faktorom pri práci mení terminológia „technická smerná hodnota“ na „najvyššie prípustný expozičný limit“, z dôvodu zosúladenia terminológie so smernicou 2004/37/ES Európskeho parlamentu a Rady z 29. apríla 2004 o ochrane pracovníkov pred rizikami z vystavenia účinkom karcinogénov alebo mutagénov pri práci (šiesta samostatná smernica v zmysle článku 16 ods. 1 smernice Rady 89/391/EHS) (kodifikované znenie) (Ú. v. EÚ L 158, 30.4.2004). Z toho dôvodu sa vykonávajú zmeny v terminológii v prílohe č. 1 v tabuľkách č. 3, 5, 6 a 7.

V prílohe č. 1 sa opravujú nepresnosti hodnôt NPEL u chemickej látky uvedenej pod poradovým číslom 42 – Cyklohexanón (CAS: 108-94-1), spôsobené zaokrúhlením hodnôt NPEL v r. 2006 pri transponovaní smernice Komisie 2000/39/ES z 8. júna 2000, ktorou sa ustanovuje prvý zoznam smerných najvyšších prípustných hodnôt vystavenia pri práci na vykonanie smernice rady 98/24/ES o ochrane zdravia a bezpečnosti pracovníkov pred rizikami súvisiacimi s chemickými faktormi pri práci (Ú. v. ES L 142, 16.6.2000) v platnom znení (ďalej len „smernica 2000/39/ES v platnom znení“) tak, aby boli v úplnom súlade s uvedenou smernicou. NPEL priemerný sa upravuje v súlade s uvedenou smernicou z hodnoty 41 mg·m-3 na hodnotu 40,8 mg·m-3; NPEL krátkodobý sa upravuje z hodnoty 82 mg·m-3 na hodnotu 81,6 mg·m-3.

V prílohe č. 1 sa opravujú nepresnosti hodnôt NPEL u chemickej látky uvedenej pod poradovým číslom 265 – 1,2,4-Trichlórbenzén (CAS: 120-82-1), spôsobené zaokrúhlením hodnôt NPEL v r. 2006 pri transponovaní smernice 2000/39/ES v platnom znení tak, aby boli v úplnom súlade s uvedenou smernicou. NPEL priemerný sa upravuje v súlade s uvedenou smernicou z hodnoty 15 mg·m-3 na hodnotu 15,1 mg·m-3; NPEL krátkodobý sa upravuje z hodnoty 38 mg·m-3 na hodnotu 37,8 mg·m-3.

V prílohe č. 2, ktorá obsahuje biologické medzné hodnoty pre vybrané chemické látky, sú označené chemické látky v pracovnom ovzduší, ktoré sú reprodukčne toxickými látkami kategórie 1A alebo 1B.

**Čl. II**

Navrhuje sa účinnosť 5. apríla 2024.